text: 78-årig mand antændte kornmark
  15 juli 2018 kl. 19.03
  Stor bøde kan være på vej til ældre mand, der er sigtet for overtrædelse af afbrændingsforbuddet i Varde Kommune.
  En 78-årig mand trodsede søndag eftermiddag afbrændingsforbuddet i Varde Kommune og risikerer nu en bøde på mindst 5.000 kr. Vurderer politiets jurister, at der er tale om skærpende omstændigheder, kan bøden blive endnu højere.
  Manden var i færd med at brænde noget affald af på sin ejendom. Af uvisse årsager kunne han ikke håndtere ilden, som antændte en nærliggende kornmark, hvoraf ca. 50 kvadratmeter måtte lade livet til flammerne.
  - Han forklarede selv, at det havde han gjort så mange gange før uden problemer. Samtidig havde han ikke registreret, at der var afbrændingsforbud i kommunen, fortæller Erik Lindholdt, vagtchef hos Syd- og Sønderjyllands Politi, til TV SYD.
  Brandvæsen fik hurtigt styr på branden, og manden er nu sigtet for overtrædelse af afbrændingsforbuddet.
  Markbranden begrænset til ca. 50 m2. 78-årig mand sigtet for overtrædelse af afbrændingsforbuddet. #politidk https://t.co/Dwokz2NsYn
  Denne artikel blev rettet 16-07-2018. Billedet til historien er ændret og ordlyden er ændret, da det tidligere ikke tydeligt fremgik, at der var tale om en mulig bødestraf.
  